รมว.คลังตื้อธนาคารโลกศึกษาตั้งกองทุนมั่งคั่ง
รมว.คลังวอนธนาคารโลกหาช่องตั้งดึงเงินสำรองตราต่างประเทศตั้งกองทุนมั่นคั่ง และวางระบบการปฏิรูปภาษีของไทย
2 ก.ย. 2554

รมว.คลังวอนธนาคารโลกหาช่องตั้งดึงเงินสำรองตราต่างประเทศตั้งกองทุนมั่นคั่ง และวางระบบการปฏิรูปภาษีของไทย
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า เช้าวันนี้มีผู้แทนจากองค์กรการเงินระหว่างประเทศ 2 องค์กร ได้แก่ ธนาคารโลก และธนาคารพัฒนาเอเชียได้มาเยี่ยมคารวะในโอกาสที่ นายธีระชัย ภูวนาถนรานุบาล รมว.คลังเข้ารับตำแหน่งใหม่ ดังนี้
ทั้งนี้ ผู้แทนธนาคารโลกได้รายงานผลความคืบหน้าการดำเนินการของความร่วมมือระหว่างกลุ่มธนาคารโลกกับประเทศไทย เช่น การให้ความช่วยเหลือทางวิชาการในด้านปฏิรูประบบภาษี โครงการประเมินการดำเนินงานของสถาบันการเงินเฉพาะกิจ การจัดทำรายงานการกระจายอำนาจสู่ท้องถิ่น การเจริญเติบโตสีเขียว โครงการร่วมทุนระหว่างภาครัฐและเอกชน และการพัฒนาระบบการเงินฐานราก
นายนริศ กล่าวว่า รมว.คลัง ได้แสดงความสนใจในผลการศึกษาของธนาคารโลกเรื่องปฏิรูประบบภาษี เพื่อใช้เป็นข้อมูลประกอบการพิจารณากำหนดระบบภาษีที่ดึงดูดการลงทุนจากต่างประเทศ  และขอให้ธนาคารโลกทำการศึกษาแนวทางการจัดตั้งกองทุนความมั่งคั่ง (Sovereign Wealth Funds) ของประเทศไทย รวมทั้งเชิญชวนให้บรรษัทการเงินระหว่างประเทศ  เข้ามามีส่วนร่วมในการพัฒนาระบบการเงินฐานรากของไทย โดยเฉพาะธนาคารไปรษณีย์
นอกจากนี้ รมว.คลัง ได้แจ้งผู้แทนธนาคารโลกว่า รัฐบาลไทยให้ความสำคัญเกี่ยวการแก้ไขปัญหาคอรัปชั่นในองค์กร  โดยจะจัดตั้งคณะกรรมการมาดูแล กำหนดกฎระเบียบเพื่อสร้างความโปร่งใสและสร้างอุปสรรคให้แก่ผู้จ่ายสินบน ซึ่งธนาคารโลกยินดีให้ความร่วมมือในเรื่องดังกล่าว เนื่องจากธนาคารโลกได้มีความร่วมมือกับภาคเอกชนมาอย่างต่อเนื่อง
สำหรับการพบกับตัวแทน ธนาคารพัฒนาเอเชีย รมว.คลัง ได้เชิญชวนให้ธนาคารพัฒนาเอเชียเข้ามาพัฒนากองทุนร่วมพัฒนาโครงสร้างพื้นฐานไทย ที่จะดำเนินการได้ในอนาคตอันใกล้นี้